ბეიტსის მოტელი (ტელესერიალი)
„ბეიტსის მოტელი“ (ინგლ. Bates Motel) — ამერიკული ფსიქოლოგიური დრამატული თრილერის ჟანრის ტელესერიალი, რომელიც ეთერში გადიოდა 2013 წლის 18 მარტიდან 2017 წლის 24 აპრილამდე. სერიალი შექმნეს კარლტონ კუზმა, კერი ერინმა, ენტონი ციპრიანომ, ხოლო აწარმოეს Universal Television-მა და ტელეკომპანია A&E-მ. სერიალი ალფრედ ჰიჩკოკის 1960 წლის ფილმის „ფსიქოს“ პრიკველია (რომელიც დაფუძნებულია რობერტ ბლოხის 1959 წლის იმავე სახელწოდების რომანზე) და ასახავს ნორმან ბეიტსისა (ფრედი ჰაიმორი) და დედამისის, ნორმა ბეიტსის (ვერა ფარმიგა) ცხოვრებას გამოგონილ ქალაქში (თეთრი ფიჭვის ყურე, ორეგონის შტატი), ხოლო მოვლენები ვითარდება დღევანდელ დროში. მიუხედავად ამისა, ბოლო სეზონი რაღაც კუთხით იმეორებს „ფსიქოს“ სიუჟეტს. მაქს ტირიოტი და ოლივია კუკი ასევე მონაწილეობენ მთავარ როლებში მთელი სერიალის განმავლობაში. პირველ სეზონში მეორეხარისხოვანი პერსონაჟის შესრულების შემდეგ, მეორე სეზონიდან ნესტორ კარბონელი მთავარი პერსონაჟების სიას დაემატა. ნიკოლა პელცსა და კენი ჯონსონს ტელესერიალის სხვადასხვა ეტაპზე მთავარი როლები ჰქონდათ. სერიალი იწყება არიზონაში, ნორმას ქმრის გარდაცვალებით, რის შემდეგაც ის ყიდულობს „მეზღვაურის მოტელს“ (ინგლ. Seafairer Motel) ორეგონში, სანაპიროსთან მდებარე ქალაქში, რათა მან და ნორმანმა ცხოვრების თავიდან დაწყება შეძლონ. მომდევნო სეზონები ასახავს ნორმანს, რომლის ფსიქიკური დაავადება დროთა განმავლობაში საშიში ხდება და ნორმას, რომელიც ცდილობს საკუთარი შვილის დაცვას გარშემომყოფთაგან და მათ დაცვას ნორმანისგან. სერიალი გადაღებულია ვანკუვერის გარეთ, ალდერგროვში (ბრიტანეთის კოლუმბია) და სხვა მიმდებარე ადგილებში. ტელეკომპანია A&E-მ სერიალის პილოტის გამოტოვება და მისი სრული ჩვენება გადაწყვიტა, რისთვისაც ათ-სერიანი პირველი სეზონი შეუკვეთა. „ბეიტსის მოტელი“ არხის ისტორიაში ყველაზე ხანგრძლივი ორიგინალურ სცენარზე შექმნილი ტელესერიალი. სერიალის წამყვანმა მსახიობებმა, ვერა ფარმაგამ და ფრედი ჰაიმორმა დიდი აღიარება მოიპოვეს სერიალში მონაწილეობისთვის, მათ მიიღეს პრაიმტაიმის ემისა და სატურნის ჯილდოები როგორც საუკეთესო მსახიობებმა. „ბეიტსის მოტელმა“ ასევე მოიპოვა სამი ჯილდო ხალხის რჩეული სერიალისა და მსახიობებისთვის (ფარმიგა და ჰაიმორი).